Naweek agter tralies ná sy glo R24 miljoen by MTN steelArgieffoto ŉ Vrou wat MTN glo met R24 miljoen bedrieg het, moet die naweek agter tralies deurbring, weens klanktoerusting wat nie wou werk nie. Staatsaanklaer Bongani Chauke het Vrydag aan die Johannesburgse handelsmisdaadhof gesê hy verkies dat die verrigtinge opgeneem moet word en het versoek dat die saak uitgestel moet word, toe die opnametoerusting nie wou werk nie. Die hof is vroeër in kennis gestel dat die opnametoerusting nie in enige van die vertrekke werk nie. “Ons versoek dat die saak tot Dinsdag 25 April uitgestel word,” het Chauke gesê. Die staat staan die vrou se aansoek om borgtog teen. Ruth Moshabane (42) is Dinsdag deur die polisie se direktoraat vir prioriteitsmisdaadondersoek (die Valke) by MTN se hoofkantoor in Fairlands in hegtenis geneem. Die rekenmeester word daarvan beskuldig dat sy ongeveer R24 miljoen van haar werkgewer gesteel het. Sy werk al langer as 13 jaar by MTN. Sy word daarvan beskuldig dat sy geld onregmatig van ŉ MTN-rekening na haar persoonlike bankrekening oorgeplaas het. Die transaksies het tussen 16 Julie 2015 en 4 April 2017 plaasgevind. Die bank het glo die transaksies opgemerk en MTN-bestuur gekontak oor “verdagte transaksies” in Moshabane se rekening. Die Valke het die saak ondersoek en haar in hegtenis geneem. Sy bly in aanhouding en moet Dinsdag weer in die hof verskyn.